### Beslutningstema

Direktionen skal i denne sag beslutte finansieringsmodel til udskiftning af bilflåde.

### Historik

Kommunalbestyrelsen igangsatte den 27. marts 2025 en prøvehandling med kontantkøb af 20 elbiler til administrationen.

### Sagsfremstilling

I 2023 igangsatte Tønder Kommune en analyse af kommunens bilflåde omkring kørselsbehov, biltyper og økonomi af ud fra indhentede data med det opdrag at undersøge, hvorvidt den enkelte bil kunne omstilles til ikke fossildrevet køretøj, samt den økonomiske konsekvens heraf.

Kommunalbestyrelsen besluttede herefter at gennemføre en prøvehandling med kontantkøb af 20 administrationsbiler forud for en videre beslutningstagen om finansiering. Formålet med prøvehandlingen var afdække markedet for elbiler samt i en dynamisk indkøbsproces, som betyder, at der indkøbes biler i mindre portioner svarende til eksempelvis sygeplejen, der har andre behov end administrationen. Erfaringerne herfra danner grundlag for den videre beslutning om indkøb af yderligere 92 biler til hjemme- og sygeplejen samt den resterende bilflåde.

Der er udarbejdet et regneeksempel med tre mulige finansieringsmodeller i en periode på 5 år. Modellerne er inkl. serviceaftale og et beregnet rentetab i forhold til den kontante betaling.

Der er ikke indregnet årlige driftsudgifter af bilerne (elforbrug, ejerafgift, forsikringer, dæk, m.m.), da det alene skal træffes beslutning om valg af finansieringsmodel.

Bilens restværdi efter 5 år er anslået til 60.000 kr. (et øjebliksbillede - det er vanskeligt at forudse markedsprisen på elbiler på brugtvognsmarkedet efter 5 år).

**1. Kontantkøb**

* **Samlet udgift pr. bil over 5 år: 181.672 kr.**
* **Fordele:**

+ Laveste samlede omkostning.
+ Kommunen ejer bilerne og kan selv disponere over dem.
+ Restværdi (60.000 kr.) kan modregnes i kassetræk.

* **Ulemper:**

+ Kræver  et stort kassetræk i år 1 på ca. 20 mio., som en anlægsudgift.
+ Kommunen skal selv stå for serviceaftaler og vedligehold.

**2. Finansiel leasing**

* **Samlet udgift pr. bil over 5 år: 186.737 kr.**
  (ekskl. restværdi på 60.000 kr., som kan indfries eller modregnes ved salg)
* **Fordele:**
  + Mindre likviditetsbelastning i starten.
  + Mulighed for ejerskab efter leasingperioden.
* **Ulemper:**
  + Højere totalomkostning end kontantkøb.
  + Kommunen skal selv stå for vedligehold og serviceaftaler.

Gennem [adresse] kan leasingaftalen forlænges uden yderligere omkostninger.

**3. Operationel leasing**

* **Samlet udgift pr. bil over 5 år: 232.152 kr.**
* **Fordele**:
  + Enkel løsning med fast månedlig ydelse.
  + Vedligehold og service typisk inkluderet i leasingaftalen.
* **Ulemper:**
  + Højeste totalomkostning.
  + Ingen ejerskab – bilerne returneres efter leasingperioden.
  + Risiko for ekstra betaling ved aflevering (slid/skader).

**Opsummering incl. serviceaftale, ejerafgift og forsikring.**

|  |  |  |  |  |  |  |
| --- | --- | --- | --- | --- | --- | --- |
| **Model** | **Totaludgift pr bil pr år** | **Totaludgift pr bil over 5 år** | **Ejerskab** | **Vedligehold** | **Likviditetspres** | **Restværdi** |
| Kontantkøb | 36.334 | 181.672 | Ja | Kommunen | Høj i år 1 | Ja |
| Finansiel Leasing | 37.347 | 186.737 | Muligt | Kommunen | Moderat | Ja |
| Operationel leasing | 46.430 | 232.152 | Nej | Leverandør | Lav | Nej |

Det vil være forvaltningens anbefaling at finansiering af anskaffelse og fremtidig drift af bilflåden fortsat afholdes af driftsmidler i det resultatet af prøvehandlingen med administrationsbilerne

viser at forskellen mellem kontantkøb og finansiel leasing er meget lille og fordi at en driftsudgift kan indregnes i takstberegningen.

Derfor anbefaler forvaltningen også at der vælges finansiel leasing som finansieringsmetode.

**Tidsplan for den videre proces**

* Behandling af finansieringsmodel i Økonomiudvalget (november)
* Udbud og tildeling (december)
* Eventuel beslutning /orientering om tildelingsresultat i Økonomiudvalget
* Orientering om resultat af den samlede økonomi i Direktionen

### Økonomi

[adresse] vil være en investering på **anlæg**, da det er en stor engangsudgift. Såfremt dette vælges, vil det årlige driftsbudget blive reduceret svarende til den årlige leasingydelse.

Finansiel og Operationel Leasing finansieres på **drift** og forventes at kunne afholdes inden for det eksisterende budget.

Leasing af biler på drift påvirker ikke kommunens låneramme.

### Lovgrundlag

Jf. retningslinjerne skal leasingaftaler > 500.000 kr. i årlig ydelse og en løbetid på mere end 4 år godkendes i Økonomiudvalget.

### Indstilling Direktionen indstiller,

at udbud af kommunens bilflåde finansieres gennem finansiel leasing.

**Beslutning fra Økonomiudvalget den 20. november 2025 pkt. 10:**

Indstillingen anbefales.

### Beslutning

Indstillingen godkendt.

Bøje Kristoffersen (V) deltog ikke i mødet.